钦定古今图书集成/明伦汇编/闺媛典/第041卷 > 臧裴基妻吴氏
## 钦定古今图书集成/明伦汇编/闺媛典/第041卷 > 臧裴基妻吴氏

按《长兴县志》：吴氏，邑文学臧裴基妻。生甫六日，寄养
于外亲胡媪，胡与其生母许字臧时女父赴公车，未
之知也，有同年计偕京邸，复缔姻，遂改字。臧诉之大
司马范公景文，未几，范谢事，臧不得伸，女慨然曰：“一
女无二字也。臧虽贫，我宁为臧氏鬼！”欲自尽不得。因
手书呈母致臧，妮妮千馀言，表无异志。又告母曰：“即
归臧，非得父命不可。”时父令太和女奉母踦蹊抵父
所，削牍泣请，父寻悟，许之，命返胡出阁，而胡媪已谢
世。女衰服尽人子礼，乃归臧。臧贫，椎髻操作，绝无怨
咨。生子振鹗，舅姑为谋乳媪，氏曰：“家贫，食指不可以
繁，妇宁敢惮瘁，以遗舅姑忧。”年二十有二卒。阅期，臧
生亦死。晋陵邹之麟高其义，为作《哀诔》。